Kiváló negyedévet zárt globálisan a Toyota-csoport
Minden értékesítési régióban, az összes fontos mérőszám tekintetében jobban teljesített a Toyota Motor Corporation a 2021 áprilisa és júniusa közötti negyedévben, mint egy évvel korábban.

A vállalat több mint 85 százalékkal növelte eladásait, miközben nettó nyeresége 465 százalékkal nőtt: dióhéjban így foglalható össze a Toyota Motor Corporation negyedéves teljesítménye az előző év azonos időszakának tükrében.
A naptári év második negyedévében, a 2021. április-július közötti időszakban világszerte 2 148 000 új autót értékesített a Toyota, mintegy 990 ezer darabbal többet, mint 2020. második negyedévében. Ez valamivel több mint 85 százalékos növekedést jelentett, amellyel összhangban a vállalat nettó bevétele hasonló arányban, 72,4 százalékkal emelkedett, elérve a 7,935 billió japán jent (hozzávetőlegesen 21,672 billió Ft.) A nettó nyereség az öt és félszeresére: 158,8 milliárdról 897,8 milliárd jenre (kb. 2,45 billió Ft) ugrott.
A Toyota az összes jelentős világpiacon pozitív mérleggel zárta a negyedévet. Míg tavaly ilyenkor Japán átmenetileg átvette a vezetést az eladások tekintetében, idén ismét Észak-Amerika áll az értékesítési ranglista élén. Ugyanakkor Európában, Ázsiában és a harmadik világ piacain gyakorlatilag megduplázta eladásait a Toyota Motor Corporation; az összes növekmény csak a viszonylag stabil hazai piac egyébként elismerésre méltó eredménye miatt nem lett nagyobb.
	 
	Eladások 2021.Q1 (db)
	Eladások 2020.Q1 (db)
	Növekedés
(db)
	Növekedés
(%)

	Észak-Amerika
	661 000
	285 000
	376 000
	131,93%

	Japán
	500 000
	385 000
	115 000
	29,87%

	Ázsia
	365 000
	182 000
	183 000
	100,55%

	Európa
	281 000
	141 000
	140 000
	99,29%

	Egyéb piacok
	340 000
	166 000
	174 000
	104,82%



Ami a pénzügyi teljesítményt illeti, három olyan régió is volt, amely a tavalyi év azonos negyedévét – az autóipar valaha volt egyik legínségesebb időszakát – veszteséggel zárta, méghozzá olyan súlyos mértékben, ami semmissé tette az egyébként nyereséggel működő területek eredményét. Idén azonban ezek a piacok is fordítani tudtak, így végül összességében 996,3 milliárd jenes (kb. 2,72 billió Ft) működési bevételt könyvelhetett el a vállalat.
	 
	Működési bevétel 2021.Q1 (milliárd jen)
	Működési bevétel 2020.Q1 (milliárd jen)
	Növekedés (milliárd jen)

	Észak-Amerika
	217,1
	-97,7
	314,8

	Japán
	518,2
	78,2
	440,0

	Ázsia
	167,3
	45,8
	121,5

	Európa
	30,0
	-19,7
	49,7

	Egyéb piacok
	63,7
	-10,1
	73,8



Az értékesítési és bevételi sikerek jelentős részben a pénzügyi szolgáltatások erősödésének is köszönhetők voltak: a 2020. második negyedévében regisztrált 70,9 milliárd jen (kb. 193,6 milliárd Ft) helyett a forgalom elérte a 163,2 milliárd jent (kb. 445.5 milliárd Ft); a növekedés mértéke így 130,2%.
Ami a 2022. március 31-ig tartó pénzügyi év hátralévő részére vonatkozó előrejelzést illeti, a Toyota Motor Corporation 8,7 millió darab gépkocsi értékesítésével számol világszerte. A vállalat nettó árbevétele a várakozások szerint eléri a 30 billió jent (kb. 81,9 billió Ft), az adózás előtti nyereség a 3,11 billió jent (kb. 8,49 billió Ft), a nettó nyereség pedig a 2,3 billió jent (kb. 6,28 billió Ft.)

